Document ID: 32008R1033

РЕГЛАМЕНТ (ЕО) № 1033/2008 НА КОМИСИЯТА
от 20 октомври 2008 година
за изменение на Регламент (ЕО) № 802/2004 за прилагане на Регламент (ЕО) № 139/2004 на Съвета относно контрола върху концентрациите между предприятията
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Споразумението за Европейското икономическо пространство,
като взе предвид Регламент (ЕО) № 139/2004 на Съвета от 20 януари 2004 г. относно контрола върху концентрациите между предприятия (Регламент на ЕО за сливанията) (1), и по-специално член 23, параграф 1 от него,
след като се консултира с Консултативния комитет по концентрациите,
като има предвид, че:
(1)
В Регламент (ЕО) № 802/2004 на Комисията от 21 април 2004 г. за прилагане на Регламент (ЕО) № 139/2004 на Съвета за контрола върху концентрациите между предприятията (2) са определени процедурните правила за нотифициране и разглеждане на концентрациите. За да се вземе предвид присъединяването на България и Румъния към Европейския съюз, е необходимо да се актуализира формата за нотифициране, използвана за концентрации, която изисква определена информация, основана на списък на всички държави-членки.
(2)
По отношение на представянето на документи или декларации от лица, предприятия или сдружения на предприятия в рамките на процедурата изглежда препоръчително да се изясни процедурата, при която такива документи или декларации могат да се считат за неповерителни.
(3)
На 8 юни 2004 г. Съвместният комитет на ЕИП прие Решение № 78/2004 и Решение № 79/2004. Тези решения включват Регламент (ЕО) № 139/2004 в Споразумението за ЕИП. С цел да се вземат предвид тези решения и по причини, свързани с юридическата яснота и прозрачност, е необходимо да се въведат промени във формите за нотифициране и по-специално във форма „RS“ за мотивирани искания (форма „RS“), която се занимава с изискванията за информацията за препращане преди уведомяване на основание член 4, параграфи 4 и 5 от Регламент (ЕО) № 139/2004.
(4)
С цел да се гарантира, че Комисията е в състояние да извърши подходяща оценка на задълженията, предложени от нотифициращите страни съгласно член 6, параграф 2 или член 8, параграф 2 от Регламент (ЕО) № 139/2004 с оглед на превръщането на концентрацията в съвместима с общия пазар, от нотифициращите страни следва да се изисква да представят подробна информация относно предложените задължения, по-специално да представят конкретна информация дали предложените задължения се състоят в продажбата на предприятие.
(5)
С цел да се гарантира пред Комисията, че задълженията ще бъдат изпълнени своевременно и по подходящ начин, изглежда уместно да се изясни, че задълженията могат да включват подробности относно подходящите механизми, предложени от страните, включително назначаването на управител, който да подпомогне Комисията при наблюдаването на спазването.
(6)
Следователно Регламент (ЕО) № 802/2004 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 802/2004 се изменя, както следва:
1.
В член 18 се създава следният параграф 4:
„4. В случай че лицата, предприятията или сдруженията на предприятия не спазят изискванията на параграф 2 или 3, Комисията може да приемe, че разглежданите документи или декларации не съдържат поверителна информация.“
2.
В член 20 се създава следният параграф 1а:
„1а. В допълнение към изискванията, посочени в параграф 1, съответните предприятия, едновременно с предлагането на задължения съгласно член 6, параграф 2 или член 8, параграф 2 от Регламент (ЕО) № 139/2004, представят един оригинал и 10 копия на информацията и документите, изисквани съгласно форма „RM“ за средствата за защита (форма „RM“), както е установена в приложение IV към настоящия регламент. Предоставената информация трябва да бъде точна и пълна.“
3.
Създава се следният член 20а:
„Член 20а
Управители
1. Предлаганите от засегнатите предприятия задължения съгласно член 6, параграф 2 или член 8, параграф 2 от Регламент (ЕО) № 139/2004 могат да включват назначаването, на разноски на засегнатите предприятия, на независим(и) управител(и), подпомагащ(и) Комисията при наблюдението дали страните спазват задълженията или с мандат да изпълнява(т) задълженията. Управителят може да бъде назначен от страните, след като Комисията го е одобрила, или от Комисията. Управителят изпълнява своите задачи под надзора на Комисията.
2. Комисията може да включи подобни свързани с управителя разпоредби за задължението към условията и задълженията съгласно член 6, параграф 2 или член 8, параграф 2 от Регламент (ЕО) № 139/2004.“
4.
Приложенията се изменят в съответствие с приложението към настоящия регламент.
Член 2
Влизане в сила
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 октомври 2008 година.

Labels: 12
4
15